Virallinen lehti nro C 060 , 25/02/1998 s. 0013



KIRJALLINEN KYSYMYS E-1132/97 esittäjä(t): Pedro Marset Campos (GUE/NGL) ja Laura González Álvarez (GUE/NGL) - komissiolle (24. maaliskuuta 1997) Aihe: Alikriittisen ydinvoimalan rakentamista koskeva hanke Aragonissa Espanjassa Perinteisten järjestelmien sähkövoimalle vaihtoehtoista sähkövoimaa tuottavan koehankkeen mahdollinen sijoittaminen Aragonin itsehallintoyhteisön alueelle on nostattanut kiistaa hankkeen soveltuvuudesta. Hanketta arvioineet asiantuntijat ovat päätelleet, että hankkeen turvallisuutta ei ole osoitettu. Reaktorin kannattavuus keskipitkällä aikavälillä on varmistamatta ja laitteessa on monia määrittelemättömiä ja kokeilemattomia kohtia, josta seuraa hankkeen turvallisuuteen ja rahoitukseen liittyviä vaaroja. Monet maat ovat jo hylänneet ¨vahvistimen¨, eikä sillä ole maailman ydinvoima-alan tukea. Ottaen huomioon, että nykyisin vannotaan energiansäästön, tehokkuuden ja uudistuvien energiamuotojen nimiin, kysymme seuraavaa: 1. Onko komissio tietoinen tästä hankkeesta? 2. Jos hanke toteutetaan, mitä toimenpiteitä komissio aikoo toteuttaa sen varmistamiseksi, että asiasta vastaavat viranomaiset tekevät hanketta koskevan perusteellisen tutkimuksen käyttäen apunaan alan asiantuntijoita, jotka osoittavat hankkeen ympäristöön ja kansanterveyteen liittyvät vaikutukset, niin kuin eräiden julkisten ja yksityisten hankkeiden ympäristövaikutusten arvioinnista annetussa direktiivissä 85/337/ETY ((EYVL L 175, 5.7.1985, s. 40.)) säädetään, ja hankkeen taloudellisesta kohtalosta? 3. Onko komissio ottanut vastaan hankkeen taloudellista tukemista koskevia pyyntöjä kansallisilta ja alueellisilta viranomaisilta? 4. Onko komissio tietoinen tuesta, jota tämä ydinvoimahanke on mahdollisesti saanut Euratomin tieteelliseltä ja tekniseltä komitealta? Katsooko komissio, siinä tapauksessa, että tällaista tukea on annettu, että sen olisi saatettava sitä koskevat yksityiskohtaiset tiedot kaikkien niiden henkilöiden ja järjestöjen, joita asia kiinnostaa, tietoon ympäristöä koskevan tiedon vapautta koskevan neuvoston direktiivin 90/313/ETY ((EYVL L 158, 23.6.1990, s. 56.)) mukaisesti? Komission jäsenen Christos Papoutsisin komission puolesta antama vastaus (11. kesäkuuta 1997) 1. Komissio seuraa tiiviisti energianvahvistimena tunnettuun tekniikkaan liittyvää tutkimustyötä; kyseisen tekniikan on kehittänyt vuoden 1984 fysiikan Nobel-palkinnon saanut professori Carlo Rubbia. Komissio on pyytänyt Euratomin tieteellis-teknistä komiteaa (CST) antamaan lausunnon ydinenergian vahvistinta koskevista ehdotuksista. CST antoi lausuntonsa 24. syyskuuta 1996 ja päätti julkaista sen 27. tammikuuta 1997. Lausunto on lähetetty julkaistavaksi. Euratomin perustamissopimuksen 37 artiklan nojalla jäsenvaltioiden on toimitettava komissiolle ¨yleiset tiedot missä tahansa muodossa olevan radioaktiivisen jätteen hävittämistä koskevista suunnitelmista sen arvioimiseksi, aiheuttaako suunnitelman toteuttaminen veden, maaperän tai ilman radioaktiivista saastumista toisen jäsenvaltion alueella¨. Jos hanke toteutetaan, Espanjan viranomaisten on noudatettava edellä mainittuja velvoitteita. 2. Direktiivin 85/337/ETY mukaan ydinvoimalat ja muut ydinreaktorit kuuluvat Euratomin perustamissopimuksen liitteeseen I, ja näin ollen niistä on tehtävä direktiivin 5 - 10 artiklan mukainen ympäristövaikutusten arviointi. 3. Koska komissiolle ei ole ilmoitettu hankkeesta, se ei ole tietoinen mahdollisista rahoitustukihakemuksista. 4. Ympäristöä koskevan tiedon saannin vapaudesta annetun direktiivin 90/313/ETY mukaisesti viranomaiset eivät ole velvollisia tiedottamaan yleisölle olemassa olevista hankkeista. Direktiivin 90/313/ETY 3 artiklassa säädetään, että viranomaisten on saatettava ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä.